《西轩为邱季贞题》
明代·纪映钟

楚州秋色在城西，千树梧桐晚雉齐。乱后自余明月好，霜前仍有子规啼。

连山送客悲芳草，向晦斋心对碧溪。十笏一轩书万帙，苍云深隐凤雏栖。

作者简介：（1609—1671）明末清初江南上元人，后移居仪徵，字伯紫，一字擘子，号憨叟，自称钟山遗老。纪青子。明诸生。崇祯时为复社名士，明亡后，弃诸生，躬耕养母。工诗善书，知名海内。有《真冷堂诗稿》、《憨叟诗钞》。